এইবাৰ আৰক্ষী বিভাগত নিযুক্তি তৃতীয় লিংগৰ লোক! একেলগে চাকৰি লাভ কৰিলে ১৩ জনে - NEWS8 NE\nএইবাৰ আৰক্ষী বিভাগত নিযুক্তি তৃতীয় লিংগৰ লোক! একেলগে চাকৰি লাভ কৰিলে ১৩ জনে\nMarch 2, 2021\t0\tBy NEWS DESK\nনিউজ ডেস্ক। দেশত প্ৰথমবাৰৰ বাবে ছত্তীশগড়ত কনিষ্টবল পদত একেলগে নিযুক্তি দিয়া হ'ল ১৩ জন তৃতীয় লিংগৰ ব্যক্তিক।\nসোমবাৰে ৰাজ্যখনত ২০১৯-২০ বৰ্ষৰ কনিষ্টবল পৰীক্ষাৰ ফলাফল প্ৰকাশ পোৱাৰ পিছতেই এই কথা জানিবলৈ দিয়ে এজন জ্যেষ্ঠ আৰক্ষী বিষয়াই।\nজানিব পৰা মতে ১৩ জনক ৪ খন জিলাত নিযুক্তি দিয়া হৈছে।\nছত্তীশগড়ৰ আৰক্ষী সঞ্চালক প্ৰধান ডি এম আৱাস্থিয়ে এই সন্দৰ্ভত কয় যে, 'এই পৰীক্ষাত উত্তীৰ্ণ সকলোকে মই অভিনন্দন জনাওঁ। আমি বিশেষকৈ তৃতীয় লিংগৰ লোককো এই পৰীক্ষাত বহাৰ সুযোগ দিছিলো। তেওঁলোকৰ ১৩ জনে নিযুক্তি লাভ কৰিছে। কেউগৰাকীকে মই ব্যক্তিগত ভাৱে শুভেচ্ছা জনাইছো।'\nউল্লেখ্য যে, ইয়াৰ আগলৈকে দেশত মাত্ৰ দুগৰাকী তৃতীয় লিংগৰ আৰক্ষী আছিল। এগৰাকী তামিলনাডু আৰু আনগৰাকী ৰাজস্থানৰ। বৰ্তমান বিহাৰ চৰকাৰেও এই সন্দৰ্ভত চিন্তা কৰিছে।\nএই নিযুক্তি লাভ কৰি আটাইকেইগৰাকী তৃতীয় লিংগৰ নিযুক্তি প্ৰাপকে সন্তুষ্টি প্ৰকাশ কৰিছে। এই নিযুক্তি লাভ কৰি তেওঁলোকে নিজকে সুখী বুলি জনোৱাৰ লগতে ই তেওঁলোকৰ জীৱন সলাই দিলে বুলি জানিবলৈ দিয়ে। তেওঁলোকে এই সফলতা লাভৰ বাবে দিনে-নিশাই পৰিশ্ৰম কৰাৰ কথাও উল্লেখ কৰে।\nউল্লেখনীয় যে ২০১৪ চনত দেশৰ উচ্চতম ন্যায়ালয়ে তৃতীয় লিংগৰ ব্যক্তিক নিযুক্তি প্ৰক্ৰিয়াত অন্তৰ্ভুক্ত কৰিবলৈ নিৰ্দেশ দিছিল। এইয়া তেওঁলোকৰ মৌলিক অধিকাৰ বুলি উল্লেখ কৰিছিল। সেই নিৰ্দেশৰ ভিত্তিতেই ২০১৭ চনত ছত্তীশগড় চৰকাৰে তৃতীয় লিংগৰ ব্যক্তিকো নিযুক্তিৰ সিদ্ধান্ত লৈছিল।\nছত্তীশগড় চৰকাৰৰ এই কাৰ্যক প্ৰশংসা কৰি ধন্যবাদ জনাইছে ছত্তীশগড়ৰ কিন্নৰ সমাজে।\nবাঁহীৰ সুৰেৰে মোহাচ্ছন্ন কৰা যশস্বী শিল্পী প্ৰভাত শৰ্মা আৰু নাই...\nঅসম জাতীয় পৰিষদ-ৰাইজৰ দলৰ ষ্টাৰ কেম্পেইনাৰ অৰৱিন্দ কেজৰিৱাল!
